ฟ้าลั่นจูเนียร์ เดินหน้าล่าแชมป์โลก ด่านแรกดวลนักชกตากาล็อก
ฟ้าลั่นจูเนียร์ ศักดิ์กรีรินทร์ ตั้งเป้าล่าฝันครองแชมป์รุ่น 108 ปอนด์ IBF มาครองแทนพ่อ ฟ้าลั่น ที่เคยพลาดหวังถึงสามครั้งสามครา โดยวางบันไดขั้นแรกบุกไปเอาชนะ มิลาน เมลินโด นักชกตากาล็อก ถึงถิ่นซิวแชมป์เฉพาะกาลให้ได้ในวันเสาร์ 26 พ.ย. ที่เกาะเซบู ฟิลิปปินส์ จากนั้นลุ้นดวลกับ อากิระ ยาเกอาชิ เจ้าของเข็มขัดชาวญี่ปุ่น แต่ถ้าจ่าฝูงไม่พร้อมก็จะได้รับการสถาปนาเป็นแชมป์โลกตัวจริงแทนทันที,จิมมี่ ดร.เอกรัฐ ไชยโชติช่วง โปรโมเตอร์เกียรติกรีรินทร์ เผยว่าหลังจาก ฟ้าลั่น ศักดิ์กรีรินทร์ เสียเข็มขัดแชมป์โลกรุ่นมินิฟลายเวทสหพันธ์มวยนานาชาติ (IBF) เมื่อปี 2535 แล้วเข้ามาอยู่ในสังกัดเกียรติกรีรินทร์ โปรโมชั่น พล.ต.ท.ดร.กรีรินทร์ อินทร์แก้ว ประธานบริษัท ได้ผลักดันจนส่งขึ้นชิงแชมป์โลกรุ่นจูเนียร์ฟลายเวท (108 ปอนด์) ถึง 3 ครั้ง ครั้งแรกปี 2544 ขึ้นชิงแชมป์ ที่ว่าง องค์กรมวยโลก (WBO) เสมอ แอนดี ทาบานาส นักชกฟิลิปปินส์ และปีเดียวกันก็ชิงแชมป์โลก WBO ครั้งที่ 2 แพ้คะแนน เนลสัน เดียฟปา นักชกเปอร์โตริโก ซึ่งคราวนั้นตนและฟ้าลั่นติดอยู่ในเหตุการณ์ 9-11 ถล่มตึกเวิลด์เทรด ที่มหานครนิวยอร์ก สหรัฐอเมริกา กว่า 1 เดือน ถัดมาปี 2547 ได้ขึ้นชิงแชมป์โลก IBF แพ้น็อก โฮเซ วิคเตอร์ เบอร์กอส นักชกเม็กซิกัน ยก 6 ที่ลาสเวกัส สหรัฐอเมริกา นอกจากนี้ในปี 2548 ฟ้าลั่นยังมีโอกาสลดน้ำหนักลงมาบินไปชิงแชมป์โลกรุ่นมินิฟลายเวท IBF อีกครั้ง แต่น่าเสียดายที่เสมอกับมูฮัมหมัด รัสมาน นักชกอิเหนา ที่เมืองเมอร์รูเก อินโดนีเซีย,ในส่วนของ ฟ้าลั่นจูเนียร์ ทายาทอดีตแชมป์โลก ฟ้าลั่น นั้น มือโปรเกียรติกรีรินทร์ระบุว่า เริ่มเทิร์นโปรชกมวยสากลอาชีพเมื่อปี 2553 ขณะอายุ 17 ปี กระทั่งปี 2556 สร้างชื่อด้วยการบินไปชนะน็อก เรียว มิยาซากิ อดีตแชมป์สมาคมมวยโลก (WBA) ยก 3 ถึงถิ่นซามูไร และปี 2558 ฟ้าลั่นจูเนียร์ ก้าวขึ้นชิงแชมป์โลก IBF รุ่นมินิฟลายเวท พ่ายคะแนน คัสซึนาริ ทากายามา เจ้าของตำแหน่ง ที่ประเทศญี่ปุ่น,ปัจจุบันฟ้าลั่นจูเนียร์ อายุ 23 ปี ตลอด 6 ปี ที่ผ่านมา ตนถือว่ามากด้วยทักษะและประสบการณ์จนมีความพร้อมสำหรับการสร้างเกียรติประวัติเป็นแชมป์โลก พ่อ-ลูก คู่แรกของไทย หากฟ้าลั่นจูเนียร์เอาชนะ มิลาน เมลินโด นักชกเจ้าถิ่นตากาล็อก ในวันเสาร์ 26 พ.ย.นี้ เกาะเซบู ฟิลิปปินส์ ก็จะได้ครองแชมป์โลกเฉพาะกาลรุ่นจูเนียร์ฟลายเวทของ IBF ที่พ่อเคยชิงแต่ไม่สำเร็จ จากนั้นต้องเจอกับ อากิระ ยาเกอาชิ จ่าฝูงชาวญี่ปุ่นต่อไป ถ้า ยาเกอาชิ ไม่สามารถขึ้นชกได้ ฟ้าลั่นจูเนียร์ ก็จะได้รับการสถาปนาให้เป็นแชมป์โลกตัวจริงแทนทันที.
ฟ้าลั่นจูเนียร์ ศักดิ์กรีรินทร์ ตั้งเป้าล่าฝันครองแชมป์รุ่น 108 ปอนด์ IBF มาครองให้ได้ โดยวางบันไดขั้นแรกบุกไปเอาชนะ มิลาน เมลินโด ซิวแชมป์เฉพาะกาลให้ได้ในวันเสาร์ 26 พ.ย. ที่เกาะเซบู ฟิลิปปินส์
ฟ้าลั่นจูเนียร์ ศักดิ์กรีรินทร์,รุ่นมินิฟลายเวท,สหพันธ์มวยนานาชาติ,ไอบีเอฟ,IBF,ดร.เอกรัฐ ไชยโชติช่วง,ดร.จิมมี่,เกียรติกรีรินทร์ โปรโมชั่น,มิลาน เมลินโด้,แชมป์โลกเฉพาะกาล